**Τα οικονομικά της ΤΑ** **στο**

**ΜΕΣΟΠΡΟΘΕΣΜΟ ΠΛΑΙΣΙΟ ΔΗΜΟΣΙΟΝΟΜΙΚΗΣ ΣΤΡΑΤΗΓΙΚΗΣ 2019-2022**

Tο Μεσοπρόθεσμο Πλαίσιο Δημοσιονομικής Στρατηγικής (ΜΠΔΣ) 2019-2022, δεν είναι φιλικό προς την Τοπική Αυτοδιοίκηση. Όχι μόνο συντηρεί το ασφυκτικό οικονομικό και διοικητικό πλαίσιο, που δημιουργήθηκε από τις μνημονιακές παρεμβάσεις αλλά, επιτείνει το συγκεντρωτισμό και την αφυδάτωση της Τοπικής Αυτοδιοίκησης, με δυσμενείς επιπτώσεις τόσο στην ίδια τη λειτουργία των δήμων όσο, πολύ περισσότερο, στην προσπάθεια της χώρας για ανάπτυξη.

Στις διατάξεις του ΜΠΔΣ προβλέπονται:

* Μειώσεις των ΚΑΠ
* Αφαίρεση κοινωνικών υπηρεσιών από τους δήμους και επανασυγκέντρωση τους στο κεντρικό κράτος
* Περιορισμό των ανθρώπινων πόρων της Τοπικής Αυτοδιοίκησης
* Απαιτήσεις για δημιουργία εξωπραγματικών πλεονασμάτων
* Προσπάθεια μετατροπής των δήμων σε φορομπηχτικό μηχανισμό
* Αύξηση της γραφειοκρατίας και του πολιτικού ελέγχου των Υπουργείων, στους ΟΤΑ
* Περιορισμό της οικονομικής και διαχειριστικής αυτοτέλειας των δήμων

Όλα τα παραπάνω οδηγούν σε δύο συμπεράσματα:

1. Η κυβέρνηση δεν έχει λάβει κανένα μάθημα ούτε από τη διαχείριση της κρίσης, ούτε από την Ευρωπαϊκή εμπειρία
2. Το πιο σημαντικό συμπέρασμα όμως είναι ότι οι ήδη λειτουργούντες οριακά δήμοι, με βάση τις προβλέψεις του Μεσοπρόθεσμου Πλαισίου Δημοσιονομικής Στρατηγικής 2019- 2022, θα βρεθούν, πολύ σύντομα, σε οικονομικό και διαχειριστικό αδιέξοδο.

**Οι προβλέψεις για την πορεία των ΚΑΠ.**

Όπως προκύπτει από το παρακάτω γράφημα, τα νέα για την πορεία των ΚΑΠ, την επόμενη τετραετία, δεν είναι ιδιαίτερα ευχάριστα.

Στο Μεσοπρόθεσμο Πλαίσιο Δημοσιονομικής Στρατηγικής (ΜΠΔΣ) 2019-2022 προβλέπεται το τελευταίο έτος εφαρμογής του ΜΠΔΣ οι αποδιδόμενοι πόροι στην ΤΑ να είναι **μικρότεροι κατά 486 εκατ. €** από τους αντίστοιχους πόρους του 2016.

Θα πρέπει να τονιστεί ότι η προβλεπόμενη «έξοδος», τον Αύγουστο του 2018, από το μνημόνιο εμπεριέχει τη συνέχιση της εφαρμογής όλων των μνημονιακών νόμων που ακρωτηρίασαν τον Ν. 3852/2010 και τους ΚΑΠ.

Εμπεριέχει επίσης, τη συνέχιση της πολιτικής παράνομης παρακράτησης νομοθετημένων εσόδων της ΤΑ από το κεντρικό κράτος.

Παρά την ύπαρξη των μνημονιακών νόμων τα έσοδα των ΚΑΠ συνεχίζουν να είναι, ποσοστιαία, συνδεδεμένα με συγκεκριμένα φορολογικά έσοδα (Φόρο Εισοδήματος Φυσικών Προσώπων, Φόρο Εισοδήματος Νομικών Προσώπων, ΦΠΑ και ΕΝΦΙΑ).

**Φορολογικά έσοδα και αποδιδόμενοι πόροι στην ΤΑ**

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2016 | 2017 | 2018 | 2018 | 2020 | 2021 | 2022 |
| Φορολογικοί Πόροι | 21.842 | 21.950 | 22.135 | 22.470 | 23.820 | 25.039 | 26.119 |
| Αποδιδόμενοι πόροι σε ΟΤΑ | 3.231 | 3.014 | 3.193 | 2.510 | 2.745 | 2.745 | 2.745 |

Παρατηρείται ότι ενώ **τα έσοδα από το Φόρο Εισοδήματος και Κατανάλωσης (ΦΠΑ) προβλέπεται ότι θα αυξηθούν κατά 4.277 εκατ. €, οι ΚΑΠ, τη χρονική περίοδο εφαρμογής του ΜΠΔΣ, θα μειωθούν κατά 486 εκατ. €.** Η εφαρμογή του νόμου, την ίδια περίοδο, θα είχε ως αποτέλεσμα την αύξηση των ΚΑΠ κατά 768 εκατ. €, όσον αφορά στους συγκεκριμένους φόρους.Σημειωτέων ότι, στα παραπάνω έσοδα δεν έχουν προστεθεί ο ΕΝΦΙΑ και τα έσοδα ΠΟΕ.

**Τα πλεονάσματα.**

Μετά τον περιορισμό των κρατικών επιχορηγήσεων προς την ΤΑ, που έρχονται να σωρευθούν στις δραστικές μειώσεις που, μέχρι σήμερα, έχουν υποστεί οι ΟΤΑ, θα ήταν λογικός ο περιορισμός των πλεονασμάτων της ΤΑ, με την τάση να προσαρμοστούν στις θεσμικές Ευρωπαϊκές υποχρεώσεις, οι οποίες ορίζουν ισοσκελισμένους προϋπολογισμούς.

Όπως προκύπτει από το παραπάνω γράφημα το ΜΠΔΣ δεν ζητεί απλώς, από την ΤΑ, να προσφέρει πλεονάσματα στον Κρατικό Προϋπολογισμό αλλά **για το 2022 προβλέπει το εξωπραγματικό ποσό των 661 εκατ. €, ως πλεόνασμα,** από τα τσεκουρωμένα κρατικά έσοδα της ΤΑ.

**Οι προβλεπόμενες δαπάνες.**

Θα μπορούσαν να παραχθούν πλεονάσματα εάν προβλεπόταν η δραστική μείωση των δαπανών των ΟΤΑ.

Όπως προκύπτει από το παραπάνω γράφημα οι συνολικές δαπάνες της ΤΑ **αναμένεται να αυξηθούν, το 2022, κατά 135 εκατ. €,** σε σχέση με το 2016. Άρα ούτε από την άποψη των δαπανών δικαιολογούνται τα τεράστια αυτά πλεονάσματα.

**Τα Τέλη και οι Φόροι των δήμων.**

Αφού μειώνονται οι επιχορηγήσεις και αυξάνονται οι δαπάνες πως μπορεί να δικαιολογηθούν τα τεράστια πλεονάσματα που καλείται να προσφέρει η ΤΑ;

Με την αύξηση των εσόδων τους από Τέλη- Δικαιώματα και Φόρους –Εισφορές.

Το ΜΠΔΣ προβλέπει ότι τα εν γένει φορολογικά έσοδα των δήμων, το 2022 θα είναι κατά 265 εκατ. € μεγαλύτερα από ότι το 2016.

Η συγκεκριμένη πρόβλεψη τίθεται, εκ των πραγμάτων, σε αμφισβήτηση εάν υπολογίσουμε ότι, σε ένα λαό που έχει εξαντλήσει προ πολλού τη φοροδοτική του ικανότητα, το ΜΠΔΣ επιβάλλει την περίοδο 2016-2022, ως κεντρική κυβέρνηση, 4,6 δις € νέα φορολογικά βάρη … Σε αυτήν την προβλεπόμενη φοροκαταιγίδα δεν συμπεριλαμβάνονται τα αναμενόμενα φορολογικά έσοδα των δήμων.

**Η απογύμνωση της ΤΑ από ανθρώπινους πόρους**

Στο ΜΠΔΣ προβλέπεται ότι από φέτος μέχρι το τέλος του προγράμματος θα έχουν αποχωρήσει από την ΤΑ συνολικά 8.942 εργαζόμενοι και θα έχουν προσληφθεί 7.286. Παρά τις τεράστιες ανάγκες, το 2022 η ΤΑ θα είναι φτωχότερη κατά 1. 656 εργαζομένους της.

Χαρακτηριστικό της προχειρότητας σύνταξης του ΜΠΔΣ είναι ότι ενώ προβλέπεται **μείωση προσωπικού,** οι αντικαταστάσεις αποχωρήσεων- προσλήψεων έχουν, κατά τεκμήριο, μικρότερο κόστος και δεν προϋπολογίζονται μισθολογικές αυξήσεις, **το συνολικό κόστος μισθοδοσίας της ΤΑ προβλέπεται, το 2022, να είναι αυξημένο** κατά 222 εκατ. €.

**Η κοινωνική πολιτική**

Ένα χαρακτηριστικό παράδειγμα του ότι η κυβέρνηση δεν έλαβε κανένα μάθημα από την κρίση αλλά ούτε και από την Ευρωπαϊκή εμπειρία, είναι η προσπάθεια επανασυγκέντρωσης των κοινωνικών δαπανών.

Από το 2016 έως το 2022 προβλέπεται οι κοινωνικές δαπάνες των δήμων να μειωθούν κατά 83% ή 738 εκατ. €. Την ίδια στιγμή που σε όλη την Ευρώπη ο κοινωνικός τομέας είναι σχεδόν πλήρως αποκεντρωμένος και όλη η Ελλάδα γνωρίζει ότι τα «πέτρινα χρόνια» αυτός που στάθηκε δίπλα στον χειμαζόμενο πολίτη ήταν ο Δήμος του, η κυβέρνηση όχι μόνο δεν επιβραβεύει αλλά κυρίως δεν αναγνωρίζει την αποτελεσματικότητα της αποκέντρωσης στην κοινωνική πολιτική.

Το ΜΠΔΣ 2019-2022 είναι ενταγμένο σε ένα πολυνομοσχέδιο που έχει δύο ακόμα σημαντικά ζητήματα σε σχέση με τα οικονομικά της ΤΑ.

**Υποχρεωτική ταμειακή διαχείριση των διαθεσίμων της ΤΑ, από την Τράπεζα της Ελλάδος.**

**Τα ταμειακά διαθέσιμα των δήμων τηρούνται,** με βάση το πολυνομοσχέδιο, **υποχρεωτικά στην Τράπεζα της Ελλάδος,** εκτός αυτών που έχουν κατατεθεί στο Ταμείο Παρακαταθηκών και Δανείων. **Όσοι δεν συμμορφωθούν «προς τας υποδείξεις» θα υποστούν κυρώσεις** που φτάνουν στη μείωση των ΚΑΠ**. Το απόγειο όμως του συγκεντρωτισμού και της γραφειοκρατικής νοοτροπίας είναι ότι οποιοσδήποτε δήμος μεγάλος ή μικρός, σε οποιοδήποτε σημείο της χώρας, σε πολεοδομικό συγκρότημα ή σε μικρό ακριτικό νησί, θελήσει να ανοίξει οποιονδήποτε τραπεζικό λογαριασμό, θα χρειαστεί απόφαση του υπουργού Οικονομικών!**

Πιο συγκεκριμένα στο άρθρο 80 αναφέρεται: *«Οι Φορείς της Γενικής Κυβέρνησης, όπως αυτοί προσδιορίζονται από το εκάστοτε εν ισχύ «Μητρώο Φορέων Γενικής Κυβέρνησης» που τηρείται με ευθύνη της Ελληνικής Στατιστικής Αρχής, συμπεριλαμβανομένων και των Οργανισμών Τοπικής Αυτοδιοίκησης α΄ και β΄ βαθμού, τηρούν υποχρεωτικά το σύνολο των ταμειακών τους διαθεσίμων στην ταμειακή τους διαχείριση στην Τράπεζα της Ελλάδος».*

*«Με κοινή απόφαση του Υπουργού Οικονομικών και του εκάστοτε εποπτεύοντος Υπουργού είναι δυνατή, σε περίπτωση μη συμμόρφωσης φορέα της Γενικής Κυβέρνησης …. δύναται να μειώνεται το ύψος της ετήσιας επιχορήγησης του φορέα από τον Τακτικό Προϋπολογισμό».*

*«Το άνοιγμα σε πιστωτικά ιδρύματα, οποιουδήποτε λογαριασμού φορέων της Γενικής Κυβέρνησης που συμμετέχουν στον Ενιαίο Λογαριασμό, επιτρέπεται αποκλειστικά σε εξαιρετικές περιπτώσεις και διενεργείται με απόφαση του Υπουργού Οικονομικών»*